Pellegrini, Peter, predseda NR SR (2024-02-09):
Prosím, prezentujem sa a hlasujme o návrhu, aby sme tento návrh zákona prerokovali v skrátenom legislatívnom konaní. (Hlasovanie.) Prítomných 130 poslancov, za 110, proti 11, zdržalo sa 9. Konštatujem, že aj tento návrh vlády na skrátené legislatívne konanie sme odsúhlasili . Dámy a páni, vzhľadom na to, že sme prerokovali tri návrhy na skrátené legislatívne konanie, dovoľte, aby som teraz podal procedurálny návrh, ktorým navrhnem, ako budeme teraz postupovať. Navrhujem, aby sme teraz po hlasovaní dokončili otvorenú rozpravu pána ministra Erika Tomáša k bodu 8, tlač 138, návrh na skrátené legislatívne konanie o vládnom návrhu zákona o sociálnom poistení. Po jeho prerokovaní budeme pokračovať v prvých čítaniach o tlači 148, to je bod 3, to je zákon o územnom plánovaní, ďalej v druhom čítaní, v prvom čítaní o tlači 109, to je bod 5, to je zákon o štátnej podpore nájomného bývania, následne tlač ministerky Sakovej 134, bod 7 o regionálnej investičnej pomoci. Pri všetkým týchto troch zákonoch sme už návrh na skrátené schválili. Čiže opakujem, teraz po hlasovaní dokončíme rozpravu k návrhu na skrátené legislatívne konanie, ktorú predkladá pán Erik Tomáš, a následne budeme pokračovať v prvých čítaniach tých troch návrhov, o ktorých sme rozhodli o skrátení legislatívneho konania, následne budeme potom rokovať podľa programu tak, ako je daný, v zmysle tých presunutí bodov, ktoré sme si odsúhlasili pred hlasovaním. Upozorňujem, že dnes rokujeme do šestnástej hodiny s tým, že najbližšie, kto bude chcieť, dávam vám dopredu informáciu, lebo som to pred malou chvíľou podpísal, kto bude chcieť, tak sa budeme vidieť už v pondelok o deviatej ráno na mimoriadnej schôdzi, ktorú ste zvolali na odvolanie pani ministerky Šimkovičovej. Ďalšie hlasovanie je v utorok o jedenástej hodine. Samozrejme hlasovania budú aj na tej mimoriadnej schôdzi. Už nebude potom hlasovanie. Najbližšie hlasovanie o jedenástej v utorok, čo sa týka riadnej schôdze. Ďakujem veľmi pekne. Kolegyne, kolegovia, budeme teda pokračovať v rokovaní, poprosím pána navrhovateľa Erika Tomáša, aby zaujal miesto navrhovateľa, poprosím pána spravodajcu, pána Cecha, aby zaujal miesto spravodajcu. Chvíľočku počkáme, kým sa situácia v Národnej rade ukľudní a potom budeme pokračovať v rozprave, do ktorej sú prihlásení dvaja páni poslanci. (Reakcie z pléna.) Pardon, ospravedlňujem sa, kolegyne, kolegovia (zaznievanie gongu), vráťte sa ešte, ja som neurobil ešte úkon hlasovania o tomto, moja chyba, ďakujem za upozornenie. Takže vás poprosím, aby ste sa vrátili na svoje rokovacie miesta, je všeobecný súhlas? (Reakcia pléna.) Ďakujem pekne, je nakoniec všeobecný súhlas. Nie je? Dobre, tak poprosím (zaznievanie gongu), ospravedlňujem sa za túto chybu, mal som za to, že som videl také súhlasné pokyvovanie, že sme sa dohodli. (Ruch v sále.) Ešte pani poslankyne Vaľovej dajú kartu, lebo sa jej zle chodí. Vážené panie poslankyne, vážení páni poslanci, ešte raz to teda zopakujem, podávam procedurálny návrh, aby sme teraz prerokovali návrh, dokončili rozpravu k bodu 8, návrh vlády na skrátené legislatívne konanie o sociálnom poistení, ktorý predkladá Erik Tomáš, a následne aby sme pristúpili k prvým čítaniam o bode 3, tlač 148, územné plánovanie, stavebný poriadok, o bode 5, o štátnej podpore nájomného bývania, a o bode 7, vládny návrh zákona o regionálnej investičnej pomoci a o zmene a doplnení niektorých zákonov, rokujeme do šestnástej hodiny s tým, že potom budeme pokračovať v programe tak, ako je daný, s tým, že sme presunuli dva zákony pani ministerky Sakovej, dva zákony ministra vnútra a dva zákony pána Kamenického až na ďalšie dni, takže si sledujte, ako budú pokračovať jednotlivé body programu, aby tu navrhovatelia boli. Je všeobecný súhlas? (Nesúhlasná reakcia pléna.) Prosím, prezentujme sa a hlasujme o tomto návrhu. (Hlasovanie.) Prítomných 113 poslancov, za 108, proti 1, zdržal sa 1, nehlasovali 3. Konštatujem, že sme tento návrh schválili. Ďakujem veľmi pekne, budeme teda pokračovať v rozprave k návrhu zákona, návrhu na skrátené legislatívne konanie o vládnom návrhu zákona, ktorým sa dopĺňa zákon číslo 461/2003 Z. z. o sociálnom poistení v znení neskorších predpisov, tlač 138. Do rozpravy máme prihlásených dvoch rečníkov, pána poslanca Hlinu a pána poslanca Dostála, ale chvíľku ešte počkáme, lebo teraz by to nebolo ani možné, ani dôstojné v tejto atmosfére rokovať. (Ruch v sále.) Poprosím všetkých poslancov a panie poslankyne, ktorí sa nechcú zúčastňovať rokovania, aby opustili rokovaciu sálu a vytvorili tak pokojné prostredie na pokračovanie v rozprave. Dobre, myslím si, že situácia je už primeraná, kľudná, poprosím pána poslanca Hlinu, ktorému dávam slovo ako prvému prihlásenému v ústnej rozprave. Ostatných kolegov ešte raz poprosím o kľud, aby išli diskutovať mimo rokovaciu sálu. (Pokračovanie rokovania o návrhu vlády na skrátené legislatívne konanie o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov , tlač 138.)